Karlo Ançelotti

**Karlo Ançelotti** (; ) — "Real Madrid" klubunun baş məşqçisi vəzifəsini yerinə yetirən italyan peşəkar futbol məşqçisi və keçmiş futbolçu. O, İtaliyada "**Karletto**" (), İspaniyada isə "**Don Karlo**" () ləqəbi ilə tanınır və bütün zamanların ən böyük futbol məşqçilərindən biri kimi qəbul edilir. Ançelotti UEFA Çempionlar Liqası tarixinin ən uğurlu məşqçisidir: o, kuboku məşqçi olaraq beş dəfə, üstəlik futbolçu olduğu zamanlarda daha iki dəfə qazanıb. O, həmçinin altı dəfə Çempionlar Liqası finalındakı bir komandanı idarə etmiş ilk və yeganə məşqçidir. "AC Milan" klubunun oyunçusu olaraq 1989 və 1990-cı illərdə iki dəfə Avropa Kubokunu (indiki Çempionlar Liqası) qazanmışdır ki, bu da onu həm oyunçu, həm də məşqçi kimi Avropa Kubokunu / Çempionlar Liqasını qazanmış yeddi nəfərdən biri edir. Ançelotti eyni zamanda Avropanın ən yaxşı beş liqasında liqa çempionu olmuş ilk və yeganə məşqçidir. FİFA Klublararası Dünya Kubokunu 3 dəfə qazanmışdır. O, həmçinin "Milan" və "Real Madrid"in məşqçisi olaraq 5 dəfə UEFA Superkubokunu qazanmışdır ki, bu da onu Superkubokda ən çox qələbə qazanmış məşqçi edir. 

Ançelotti oyunçu olaraq yarımmüdafiəçi kimi çıxış edib və karyerasına İtaliyanın "Parma" klubunda başlayaraq klubun 1979-cu ildə B Seriyasına yüksəlməsində rol oynayıb. O, növbəti mövsüm "Roma"ya transfer edilib, burada Serie A titulunu və dörd dəfə İtaliya Kubokunu qazanlb. 1980-ci illərin sonlarında "AC Milan" üçün oynamış və bu klubla iki dəfə liqa titulu və iki dəfə Avropa Kuboku qazanmışdır. Ançelotti beynəlxalq səviyyədə isə İtaliya millisinin heyətində 26 oyunda oynamış, bir qol vurmuş və iki FİFA Dünya Kubokunda çıxış etmişdir. O, 1990 Fifa Dünya Kubokunda üçüncü yeri tutub, o cümlədən 1988 Avro çempionatında millisinə yarımfinala yüksəlməkdə kömək edib.

Ançelotti baş məşqçi olaraq 1995-2001-ci illər arasında "Recana", "Parma" və "Yuventus"da çalışıb, daha sonra isə "Milan"dakı fəaliyyəti ilə tanınıb. O, 2001-ci ildə klubun baş məşqçisi təyin olunaraq həm 2002-03 Çempionlar Liqasını, həm də 2002-03 İtaliya Kubokunu qazanıb. Klub növbəti mövsümdə 34 oyundan 82 xal toplayaraq İtaliya rekordunu təyin edib və A Seriyasının qalibi olub. Ançelotti üç il sonra "Milan" ilə ikinci dəfə Çempionlar Liqasını qazanıb. "Milan"da işlədiyi müddətdə o, iki dəfə "A Seriyasında ilin məşqçisi" adına layiq görülüb. Ançelotti 2008-09 mövsümündən sonra "Milan"dakı vəzifəsindən istefa etmiş və klubun baş məşqçisi vəzifəsini vahid dövr daxilində ən uzun müddət yerinə yetirmiş şəxs olmuşdur.

2009-cu ildə "Çelsi"nin bəş məşqçisi təyin edilib və onun rəhbərliyindəki ilk mövsümdə klub həm Premyer Liqanın, həm də İngiltərə Kubokunun qalibi olaraq ikiqat qələbə qazanıb. 2011-ci ildə isə Fransanın "Pari Sen-Jermen" klubunun baş məşqçisi təyin olunan Ançelotti 2012-13 mövsümündə kluba son 19 ildə ilk dəfə Liqa 1 titulunu qazandırıb və "Liqa 1-də ilin baş məşqçisi" seçilib. Fransadakı uğurundan sonra o, "Real Madrid"in baş məşqçisi təyin edilmiş, buradakı ilk mövsümündə "Real Madrid"i uzun müddətdir axtardıqları onuncu Çempionlar Liqası tituluna, "*La Decima"*ya aparmış, həmçinin Kral Kubokunu qazanmışdır. Klubla əldə etdiyi uğurlara və 2014-15-ci illərdə La Liqada ən yaxşı performans göstərən baş məşqçi olaraq Migel Munyoz Mükafataına  layiq görülməsinə baxmayaraq, Ançelotti 2015-ci ilin mayında "Real Madrid"dən qovulub. 2016-cı ildə "Bayern"in baş məşqçisi olub, buradakı ilk mövsümündə Bundesliqa titulunu qazanıb və 2018-2021-ci illərdə ardıcıl olaraq "Napoli" və "Everton"da çalışdıqdan sonra 2021-ci ilin yayında "Real Madrid"ə qayıdıb. O, klubdakı ikinci rəhbərlik dövründə 2022 və 2024-cü illərdə olmaqla iki dəfə eyni mövsümdə həm La Liqa, həm də Çempionlar Liqasının qalibi olub.

2025-ci il may ayında "Real Madrid" və **Karlo Ançelotti** 2026-cı ilin iyununa qədər olan müqaviləni qarşılıqlı razılıq əsasında ləğv ediblər.

## Aktyorluq
"Çelsi"nin baş məşqçisi Karlo Ançelotti həyatında təkcə futbolla məşğul olmayıb. Məşhur italiyalı mütəxəssis futbolçu və məşqçiliklə yanaşı, aktyorluqda da özünü göstərib.

Bir çoxlarının sırf futbola adamı kimi tanıdığı 50 yaşlı çalışdırıcı indiyədək üç filmə çəkilib. Onun ən məşhur obrazı "Don Kamillo" komediyasında olub. 1983-cü ildə çəkilən filmdə həmin vaxt futbolçu olan Ançelotti öz sənətini canlandırıb. Həmin kinoda Cəhənnəm yığması ilə mələklərin komandası görüşüb. O vaxt gənc olan Karlo mənfi obraza çəkilərək, iblislərin heyətində meydana çıxıb. Hətta rəqibini vuraraq, xəbərdarlıq da alıb. Ançelotti sonradan "Mezzo destro, mezzo sinistro" və "Lallenator nel pallone" filmlərinə də dəvət alıb.

Aktyorluq dövrlərini xatırlayan Ançelotti kinonun futbol qədər maraqlı olmadığını düşünür: "Eyni komandaların oyununa 10 dəfə baxmaq olar. Hər dəfə fərqli nəticə və fərqli oyun görmək mümkündür. Kinoda isə belə deyil. Eyni filmə 10 dəfə də baxsan, heç nə dəyişməyəcək, əvvəlki kimi qalacaq".

## İstinadlar